PALANGOS MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL COVID-19 ligos (koronaviruso infekcijos) valdymo priemonių palangos miesto savivaldybės administracijoje

2020 m. gegužės 21 d. Nr. A1-678

Palanga

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, įgyvendindama Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. gegužės 11 d. sprendimą Nr. V-1118 „Dėl COVID-19 ligos (koronaviruso infekcijos) valdymo priemonių valstybės ir savivaldybių institucijų, įstaigų, valstybės ir savivaldybių valdomų įmonių darbo vietoms“, atsižvelgdama į pratęstą karantino Lietuvos Respublikos teritorijoje terminą (Lietuvos Respublikos Vyriausybės 2020 m. gegužės 6 d. nutarimas Nr. 451 „Dėl Lietuvos Respublikos Vyriausybės 2020 m. kovo 14 d. nutarimo Nr. 207 „Dėl karantino Lietuvos Respublikos teritorijoje paskelbimo“ pakeitimo“):

1. Nustatau, kad iki karantino režimo trukmės pabaigos, nurodytos Lietuvos Respublikos Vyriausybės 2020 m. kovo 14 d. nutarimo Nr. 207 „Dėl karantino Lietuvos Respublikos teritorijoje paskelbimo“ 6 punkte, Palangos miesto savivaldybės administracijoje darbas organizuojamas ir interesantai aptarnaujami nuotoliniu būdu arba, jeigu tai neįmanoma, – Palangos miesto savivaldybės administracijos patalpose, užtikrinant Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimu nustatytas būtinos visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas, tokia seka:

1.1. asmenys prioriteto tvarka aptarnaujami nuotoliniu būdu Palangos miesto savivaldybės administracijos darbo valandomis susisiekus su administracinę paslaugą teikiančiais darbuotojais www.palanga.lt svetainėje nurodytais kontaktais;

1.2. paaiškėjus, kad administracinė paslauga negali būti suteikta nuotoliniu būdu, valstybės tarnautojas interesantą užregistruoja priėmimui Palangos miesto savivaldybės administracijos patalpose. Ribojant vienu metu aptarnaujamų asmenų skaičių, interesantui rezervuojamas konkretus atvykimo laikas ir užtikrinami saugos reikalavimai. Interesantai po vieną aptarnaujami Palangos miesto savivaldybės administracijos veiklos ir socialinės rūpybos klausimais interesantų priėmimo patalpose, esančiose Vytauto 112, Palangoje, civilinės metrikacijos klausimais – Kęstučio g. 19, Palangoje. Interesantui aptarnauti skiriamas ne mažesnis kaip 10 kv. m patalpų plotas apribojant valstybės tarnautojo fizinį kontaktą su interesantu, išlaikant ne mažesnį kaip 2 m atstumą vienas nuo kito. Valstybės tarnautojai kontaktuodami su interesantais ir interesantai privalo dėvėti burną ir nosį dengiančias apsaugos priemones (veido kaukes, respiratorius ar kitas priemones). Rekomenduojama kontakto su interesantu trukmė – iki 15 minučių. Neaptarnaujami interesantai, turintys ūmių viršutinių kvėpavimo takų infekcijų požymių arba nedėvintys burną ir nosį dengiančių apsaugos priemonių.

2. Nurodau visiems Palangos miesto savivaldybės administracijos darbuotojams ir tarnautojams (toliau tekste – darbuotojai):

2.1. neatvykti į nuolatinę darbo vietą, turint ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.);

2.2. nuolat sekti savo sveikatos būklę ir fiksuoti temperatūros matavimo duomenis tik atvykus į darbą, užpildant laisvos formos lentelę, kurioje nurodyta matavimo data, laikas ir termometro parodymai;

2.3. nedelsiant susisiekti nuotoliu būdu su šeimos gydytoju arba konsultuotis Karštąja koronaviruso linija tel. 1808, jeigu darbe pasireiškė ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.);

2.4. sužinojus apie nustatytą COVID-19 (koronaviruso infekciją), apie tai informuoti tiesioginį vadovą ir bendradarbiauti su Nacionaliniu visuomenės sveikatos centru prie Sveikatos apsaugos ministerijos (toliau tekste – NVSC) nustatant sąlytį turėjusius asmenis;

2.5. laikytis griežtos rankų higienos (dažnai plautis rankas skystu muilu ir šiltu tekančiu vandeniu, dezinfekuoti jas rankų dezinfekcinėmis priemonėmis), vengti liesti rankomis veidą, akis, nosį, burną ir kt., laikytis kosėjimo ir čiaudėjimo etiketo;

2.6. apriboti fizinį kontaktą su kitais darbuotojais; jei kontaktas yra būtinas, – apriboti kontakto laiką (rekomenduojama iki 15 minučių);

2.7. ne rečiau kaip 1 kartą per valandą vėdinti savo nuolatinės darbo vietos patalpas plačiai atidarius langus, užtikrinti darbo vietos švarą ir tvarką;

2.8. pietų pertraukų metu vengti kontakto su kitais pietaujančiais darbuotojais.

3. Pavedu:

3.1. Palangos miesto savivaldybės administracijos struktūrinių padalinių vadovams užtikrinti, kad nuolatinėse darbo vietose dirbtų tik darbuotojai, neturintys ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.):

3.1.1. sudaryti galimybę darbuotojams, kuriems privaloma saviizoliacija, izoliacijos laikotarpiu ir darbuotojams, priskiriamiems rizikos grupėms, iki karantino režimo trukmės pabaigos dirbti nuotoliniu būdu arba organizuoti jų darbą taip, kad būtų užtikrinamas kuo mažesnis kontaktas su kitais asmenimis. Rizikos grupės asmenims priskiriami vyresnio nei 60 m. amžiaus asmenys ir (arba) sergantys lėtinėmis ligomis, nurodytomis Sunkių lėtinių ligų, dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąraše, patvirtintame Lietuvos Respublikos sveikatos apsaugos ministro 2020 m. kovo 23 d. įsakymu Nr. V-483 „Dėl Sunkių lėtinių ligų, dėl kurių ekstremaliosios situacijos ar karantino laikotarpiu asmeniui išduodamas nedarbingumo pažymėjimas, sąrašo patvirtinimo“;

3.1.2. informuoti darbuotojus, kad turint ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.) į nuolatinę darbo vietą vykti draudžiama;

3.1.3. gavus informaciją apie darbuotojui nustatytą COVID-19 (koronaviruso infekciją), apie tai informuoti NVSC, bendradarbiauti su NVSC nustatant sąlytį turėjusius asmenis ir jiems taikant 14 dienų izoliaciją;

3.1.4. stebėti pavaldžių darbuotojų sveikatą ir iškilus būtinybei matuoti darbuotojų kūno temperatūrą, teikti Palangos miesto savivaldybės administracijos direktoriui pasiūlymus nedelsiant nušalinti nuo darbo darbuotojus, kuriems pasireiškia karščiavimas (37,3 °C ir daugiau), ūmių viršutinių kvėpavimo takų infekcijų ir kitų užkrečiamųjų ligų požymiai (sloga, kosulys, pasunkėjęs kvėpavimas, vėmimas, viduriavimas ir pan.), tokiam darbuotojui pasiūlyti konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai nuotoliniu būdu;

3.2. Bendrajam skyriui užtikrinti darbuotojų ir interesantų saugos reikalavimus:

3.2.1. įrengti darbo vietas taip, kad tarp darbo vietose sėdinčių darbuotojų būtų ne mažesnis kaip 1 metro atstumas, arba darbo vietas atskirti pertvaromis;

3.2.2. jeigu nėra galimybės užtikrinti ne mažesnio kaip 1 metro atstumo tarp darbo vietose sėdinčių darbuotojų, įrengti darbo vietas posėdžių ar pasitarimų patalpose, kitose iki tol nenaudotose įstaigos patalpose;

3.2.3. sudaryti galimybę tinkamai darbuotojų ir interesantų rankų higienai ir (ar) dezinfekcijai – prie įėjimo į įstaigą ir sanitarinį mazgą gerai matomoje vietoje pakabinti darbuotojų ir interesantų rankų dezinfekcijai skirtą priemonę, rankų plovimo ir (ar) dezinfekcijos vaizdines rekomendacijas.

4. Įpareigoju:

4.1. darbuotojus (išskyrus Civilinės metrikacijos skyriaus, Socialinės rūpybos skyriaus), organizuojant interesantų priėmimą administracijos patalpose, suderinti planuojamą interesantų atvykimo laiką su Komunikacijos ir e. paslaugų skyriumi užpildant interesantų registravimo žurnalą ir informuoti interesantą apie paskirtą laiką;

4.2. Komunikacijos ir e. paslaugų skyrių:

4.2.1. siekiant apriboti vienu metu aptarnaujamų interesantų skaičių, parengti interesantų registravimo žurnalą. Interesantui atvykus paskirtu laiku palydėti iki interesantų priėmimo patalpos;

4.2.2. viešai paskelbti apie šio įsakymo 1 punkte nustatytą interesantų aptarnavimo tvarką;

4.3. Palangos miesto savivaldybės administracijos struktūrinių padalinių darbuotojus, teikiančius administracines paslaugas, interesantų aptarnavimo patalpose metu užtikrinti šio įsakymo 1 punkte nurodytų reikalavimų laikymąsi.

5. Pripažįstu netekusiu galios Palangos miesto savivaldybės administracijos direktoriaus 2020 m. kovo 13 d. įsakymą Nr. A1-316 „Dėl koronaviruso (COVID-19) valdymo priemonių Palangos miesto savivaldybėje“ (kartu su pakeitimu).

Direktorė	Akvilė Kilijonienė